《西江月（遁斋生日，有以喜神之轴来为寿者，悬之照壁，遂作。）》
宋代·郭应祥

此老谁描拙状，今朝持献生辰。一人能变作三人。说与儿曹未信。

坐者行者立者，化身报身法身。且须辨取假和真。肥瘦短长休问。

作者简介：［约公元一二二四年前后在世］字承禧，临江人。生卒年均不详，约宋宁宗嘉定末前后在世。嘉定间进士。官楚、越间。其他事迹不可考。